(দিনাজপুর ২৪.কম) রাজধানীর ওয়ারীতে মঙ্গলবার রাতে দুর্বৃত্তদের গুলিতে আহত যুবলীগ নেতা আবদুল মান্নান (৩২) মারা গেছেন। বুধবার সকালে রাজধানীর একটি বেসরকারি হাসপাতালে চিকিৎসাধীন অবস্থায় তার মৃত্যু হয়।এর আগে, মঙ্গলবার রাত সাড়ে ১০টার দিকে ওয়ারীর শেরেবাংলা স্কুলের পাশে হাটখোলা রোড এলাকায় নিজের বাসার সামনে রিকশা থেকে নামার সময় ২/৩ জন দুর্বৃত্ত তাকে গুলি করে পালিয়ে যায়। এতে দুটি গুলি মান্নানের মাথা ও বুকে বিদ্ধ হয়।নিহত মান্নান ঢাকা দক্ষিণের ৩১ নম্বর ওয়ার্ড যুবলীগের সাধারণ সম্পাদক এবং মিটফোর্ড এলাকার ওষুধ ব্যবসায়ী।রাতে স্বজনরা জানান, বন্ধু আলামিনের সঙ্গে বাসার সামনে রিকশা থেকে নামার সময় দুর্বৃত্তরা মান্নানের খুব কাছে থেকে গুলি ছুঁড়ে। এতে তিনি মাথায় ও বুকে গুলিবিদ্ধ হন। এসময় সঙ্গে থাকা আলামিন পালিয়ে যায়। পরে মান্নাকে উদ্ধার করে প্রথমে ঢাকা মেডিকেল কলেজ (ঢামেক) হাসপাতাল এবং পরে একটি বেসরকারি হাসপাতালে নেয়া হয়। ঘটনার পর রাতে ওয়ারী থানার অফিসার ইনচার্জ (ওসি) তপন চন্দ্র সাহা বলেন, ‘গুলির খবর শুনে পুলিশ ঘটনাস্থলে গেছে। এতে দায়ীদের শনাক্ত ও গ্রেফতারের চেষ্টা চলছে।’